Aesan gede

Aesan gede panèka sala sèttong rasoghân adhât Melayu Palèmbang, asalla ḍâri Sumatra Lao'. Aesan artèna parriyasan, samentara gede artèna emba binè'. Penyama'an aesan gede bâḍâ hubunganna bân jhulughan Sumatra mènangka Suwarna-dwipa (artèna 'polo emmas'). Tandhâna bisa èkatalè ḍâri pan-bârâmpan parriyasan sè èyangghuy, èngghi panèka parriyasan sè bârna emmas. Rasoghân panèka tamaso' sala sèttong jenis kaèn songkèt sè dhimèn sègut èyagghuy bi' para bângsawan. Rasoghân panèka èyangghuy è ḍâlem upacara adhât pangantènan amarghâ dâddhi tandhâ kabhâghussânna orèng sè ngangghuy. Aesan gede èyagghuy è acara munggah, èngghi panèka sala sèttong ponca'na upacara adhât pangantènan sè koddhu èlakonè bi' kadhuwa pangantèn. Unsur Hindu Budha bâḍâ è ḍâlem rasoghân adhât aesan gede panèka. Aesan gede asalla ḍâri Karajhâ'ân Sriwijaya sè nganot ka kaparcajhâ'ân Hindu-Buddha. Hal panèka èbhuktèyaghi jhâ' Bukit Siguntang è daèra Bukit Kèni' sè dâddhi kennengngan pabhâktèyan otabâ kennengngan asolat ommat Hindu-Buddha è bâkto jârèya.

 Ghunana Rasoghân 
È ḍâlem urusan rasoghân, bângon bân bârna bânnè ghun sakadhâr ghâbây notobhi bhâḍân, tapè jhughân dâddhi tandhâ identitas sosial, pangkât, otabâ lakon tartanto è tengngana masyarakat. Paḍâ jhughân bân rasoghan Aesan Gede, sè aghâḍhuwan nèlai ghuna sarta artè simbolis.

Raghâm hiyâs sè bâḍâ è rasoghân panèka aghâḍhuwân duwâ' ghuna otama. Sè pertama', ghuna èstètis, èngghi panèka mabhâghus panampèlan kalabân masang ornamèn è bâgiyân akadhi Kesuhun, Bungo Cempako, Kelapo Setandan, Gelang Sempuru, Gepeng, Gelang Ulo Betapo, Kulit Bahu, Kalung Kebo Munggah, Slempang Sawir, Tebeng Malu, Saputangan Segitigo, bân Kesuhun. Sè kaḍuwâ, ghuna simbolis, èngghi panèka aghâḍhuwan artè sosial, buḍâjâ, bân kapercajhâ'ân sè mencerminkan idèntitas masarakat Palèmbang. Ghuna panèka katon è dâlem pangagghuyyânna Kaèn Songkèt, Celano Sutra, Bungo Cempako, Gandik, Gelung Malang, Tebeng Malu, Kesuhun, Kelapo Setandan, Terate, Kalung Kebo Munggah, Gelang, Cenela, bân Bungo Rampai, sè dâddhi simbol perran, pangkât , sarta nèai-nèlai luhur sè èpa-pusaka molaè dhimèn. 

 Sombher